KOMISSION ASETUS (ETY) N:o 991/79,
annettu 17 päivänä toukokuuta 1979,
viininviljelyalojen tilastollisia perustutkimuksia koskevasta taulukko-ohjelmasta ja määritelmistä sekä asetusten N:o 143 ja N:o 26/64/ETY kumoamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viininviljelyaloja koskevien tilastotietojen keruusta 5 päivänä helmikuuta 1979 annetun neuvoston asetuksen (ETY) N:o 357/79(1) ja erityisesti sen 4 artiklan 2 kohdan,
ottaa huomioon viinikaupan yhteisestä järjestämisestä asteittain annetun asetuksen N:o 24(2) ja erityisesti sen 5 artiklan,
sekä katsoo, että
asetuksen (ETY) N:o 357/79 4 artiklan 2 kohdan mukaisesti jäsenvaltioiden on ilmoitettava perustutkimusten tulokset kyseisen asetuksen 8 artiklassa säädettyä menettelyä noudattaen laaditun taulukko-ohjelman mukaisesti,
näissä taulukoissa esiintyvien tietojen verrattavuuden takaamiseksi olisi säädettävä tietyistä perustutkimuksia koskevista määritelmistä,
asetuksessa (ETY) N:o 357/79 säädetty viininviljelyaloja koskevien tilastotietojen keruuta koskeva järjestelmä korvaa asetuksen N:o 24 1 artiklassa säädetyn viininviljelyn maarekisterin,
tämän johdosta olisi kumottava ensimmäisistä viininviljelyn maarekisterin perustamista koskevista säännöksistä annettu komission asetus N:o 143(3) ja viininviljelyn maarekisterin perustamista, käyttöä ja ajan tasalla pitämistä koskevista täydentävistä säännöksistä 28 päivänä helmikuuta 1964 annettu komission asetus N:o 26/64/ETY(4), jotka ovat rauenneet, ja
tässä asetuksessa säädetyt toimenpiteet ovat pysyvän maataloustilastokomitean ja viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Viininviljelyalojen tilastollisia perustutkimuksia koskevan taulukko-ohjelman muoto vahvistetaan liitteessä I.
2 artikla
1. Perustutkimuksia koskevat määritelmät ovat liitteessä II.
2. Koska tilastolliset perustutkimukset koskevat tilannetta viinivuoden lopussa, viininviljelyalaa, joka on istutettu, uudelleen istutettu tai vartettu edellisen viinivuoden aikana, pidetään alle vuoden ikäisenä.
3 artikla
Kumotaan asetukset N:o 143 ja N:o 26/64/ETY 20 päivästä toukokuuta 1978.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä toukokuuta 1979.